Nyt rygte: Apple holder ved og vil lancere AI smartbriller i 2026

Apple har sat turbo på udviklingen af sine første AI-baserede smartbriller og satser nu på en lancering i slutningen af næste år. Det skriver Bloomberg, som også afslører, at Apple samtidig har droppet planerne om en Apple Watch med indbygget kamera.

Konkurrent til Ray-Ban Meta – med Siri og smarte funktioner

De kommende smartbriller skal tage kampen op mod Metas populære Ray-Ban Meta-briller og mindre spillere som eksempelvis TCL’s smartbriller, og ifølge oplysningerne bliver Apple-modellen “bedre bygget” med et mere eksklusivt design og avanceret teknologi. Produktionen af store mængder prototyper skulle begynde allerede sidst på året, og lanceringen sigtes mod slutningen af 2026.

Brillerne forventes at have indbyggede kameraer, mikrofoner og højttalere og skal fungere som et mobilt AI-center styret af stemmeassistenten Siri. Brugeren vil kunne foretage opkald, høre musik, få navigation, oversætte sprog i realtid og analysere omgivelserne – alt sammen direkte gennem brillerne.

Apples AI-udfordringer kan spænde ben

Men selvom ambitionerne er høje, lurer der interne bekymringer i kulissen. Apple har stadig ikke en stærk, egen AI-platform på niveau med Metas Llama eller Googles Gemini, og det kan blive en hæmsko for brillerne, som i høj grad er afhængige af netop kunstig intelligens.

I dag benytter Apple en kombination af OpenAI og Google Lens til visuel analyse via iPhone, men planen er angiveligt at udvikle og implementere egen teknologi, inden smartbrillerne lanceres. Det har dog stadig lange udsigter, og Apple er blevet grundigt sat når det kommer til AI.

Apple Watch med kamera droppet – AirPods med kamera lever videre

Samtidig med arbejdet på smartbrillerne har Apple tidligere eksperimenteret med Apple Watch-modeller med indbyggede kameraer. Den idé er dog nu lagt i graven, lyder det fra Bloomberg. I stedet fokuserer Apple stadig på udvikling af fremtidige AirPods med indbyggede kameraer – endnu et eksempel på, hvordan Apple eksperimenterer med at kombinere hardware og AI i nye formfaktorer.

Et nyt AI-kapitel for Apple

Hvis alt går efter planen, kan smartbrillerne blive et af de mest spændende produkter fra Apple i det kommende årti. De er udviklet af den samme afdeling, Vision Products Group, som stod bag Vision Pro-headsettet. Det tyder på, at Apple er klar til at tage næste skridt mod en mere integreret og intelligent hardwarefremtid.

Men succesen afhænger i høj grad af, om Apple kan lukke hullet til konkurrenterne på AI-fronten i tide. Og en tidshorisont på ca. et år kan vise sig at være for optimistisk.

Nyt rygte: Apple holder ved og vil lancere AI smartbriller i 2026